Vrou soek antwoorde ná Tuks-moordJohan de Beer. Foto: Verskaf Maroela Media het vroeër berig Johan de Beer, ŉ geriewebestuurder by die Universiteit van Pretoria (UP), se liggaam is op 6 Januarie in ŉ badkamer op die kampus gevind. Daar was lappe in sy mond gedruk, sy hande was met kabelbinders vasgebind en ŉ plastieksak is oor sy kop getrek. Volgens Coosie de Beer, Johan se vrou, sukkel die familie om berusting te vind met die wete dat Johan se moordenaars steeds vry rondloop. “Ons is nog niks meer wys oor wie hom vermoor het of wat hulle motief was nie,” het sy gesê. “Die nadoodse ondersoek het gewys dat Johan aan versmoring dood is. Die polisie vermoed nou dat daar dalk die een of ander chemikalieë op die lappe kon wees wat in sy mond gedruk was, maar ons wag steeds op die uitslae van die laboratoriumtoetse. Hulle het ook nog nie die uitslae van die forensiese toetse gekry nie en die beeldmateriaal van die universiteit se veiligheidskameras het niks opgelewer nie. Ek en my kinders sal nooit berusting kan kry as ons nie weet wie dit gedoen het en hoekom hulle dit gedoen het nie.” Kapt. Colette Weilbach, woordvoerder van die polisie, wou Donderdag geen inligting oor die vordering van die polisieondersoek bekendmaak nie. “Die ondersoek gaan nog voort,” het sy gesê. Intussen het Coosie aan Maroela Media gesê die familie voel asof die universiteit hulle in die steek gelaat het. “Daardie universiteit was my man se hele lewe. Hy het sy dae daar deurgebring en dit is ook daar waar hy dood is. Hy het letterlik sy lewe vir die universiteit gegee. ’n Mens sou dink dat hulle bereid sou wees om ŉ onafhanklike ondersoek na die moord te doen en so te help om die boosdoeners vas te trek. Dit het immers op hulle kampus gebeur. Die moordenaars kan dalk nog op daai kampus rondloop en nog iemand kan hul slagoffer word,” het sy gesê. Volgens Coosie het Johan se broer namens die familie ŉ brief aan die universiteit geskryf waarin hulle versoek dat die instansie ŉ onafhanklike ondersoek na die moord doen. Hulle het wel ŉ bevestiging van die ontvangs van hul skrywe ontvang, maar daarna nooit weer van die universiteit gehoor nie. Anna-Retha Bouwer, woordvoerder van die UP, het hierdie bewering ontken en gesê dat die universiteit wel op die brief reageer het. “Die universiteit het aangedui dat hoewel hy groot begrip het vir die behoefte om antwoorde te vind en inderdaad self ook sodanige antwoorde wil verkry, die amptelike polisieondersoek die hoofondersoek bly en dat die universiteit afhanklik is van die uitkoms daarvan,” het Bouwer gesê. “Die universiteit het sy volle samewerking aan die SAPD gegee en bly in gereelde kontak met die ondersoekbeampte in die saak. Die universiteit het ongelukkig tans geen insae in die vordering of bevindinge van die polisieondersoek nie en beskik oor geen inligting oor wie moontlik betrokke kon wees by die dood van mnr. De Beer nie.” Bouwer het bevestig dat die sekuriteit op die kampus sedert die moord “om verskillende redes” verskerp is.